
REFERAT DE APROBARE

Potrivit dispoziţiilor art. 104 din OUG nr. 57/2019 privind Codul administrativ, Consiliul local aprobă, prin hotărâre, statutul unităţii administrativ-teritoriale după modelul orientativ al statutului aprobat prin ordin al ministrului de resort. 
Astfel, prin Ordinul nr. 25/2021 al ministrului dezvoltării, lucrărilor publice şi administraţiei  s-a aprobat modelul  orientativ al statutului unităţii administrativ-teritoriale, precum şi modelul orientativ al regulamentului de organizare şi funcţionare a consiliului local. 
În baza ordinului sus amintit, prin hotărâri de consiliu au fost aprobate Regulamentul  de organizare şi funcţionare a Consiliului Local al oraşului Boldeşti-Scăeni şi Statutul oraşului.
La art. 21 alin. (13) din Regulamentul  de organizare şi funcţionare a Consiliului Local se prevede că consiliul local poate conferi persoanelor fizice române sau străine cu merite deosebite titlul de cetăţean de onoare al comunei, oraşului sau municipiului, în baza unui regulament propriu. 
În Statutul oraşului, anexa nr. 7  este prevăzută Procedura privind acordarea titlului de "Cetăţean de onoare al Oraşului”, respectiv a "Certificatului de Fiu/Fiică al/a Oraşului Boldeşti-Scăeni" unde, la art. 6 lit. f) se precizează că „sunt îndreptăţite să fie propuse pentru acordarea Titlului categoriile de persoane sau personalităţi care se găsesc în una din următoarele situaţii.... [....] f)  sportivi din judeţul Prahova, oraşul Boldeşti-Scăeni care au obţinut rezultate deosebite în competiţii sportive internaţionale.
Iniţiativa recunoaşterii rezultatelor obţinute în competiţii sportive internaţionale de doamna  Dogaru Viorica Luminiţa şi acordarea titlului de cetăţean de onoare a avut-o viceprimarul oraşului care a prezentat în şedinţa ordinară a consiliului local din 26.07.2022, la punctul „diverse”, referatul de iniţiere a proiectului de hotărâre, înregistrat sub nr. 13161/12.07.2022. În urma prezentării referatului s-a concluzionat că se va acorda titlul de cetăţean de onoare, în cadrul unei întâlniri festive la Casa de cultură Mihai Eminescu, la o dată ce va fi stabilită ulterior.
	Doamna Dogaru Viorica Luminiţa este cetăţean român cu domiciliul în oraşul Boldeşti-Scăeni, Aleea Clubului, nr. 10A, este născută la data de 4 iulie 1971 şi a început jocul de popice în anul 1985 la echipa Petrolistul Boldeşti. Între anii 1985-2020 a activat în cluburi sportive Petrolistul Boldeşti, Dacia Ploieşti, Olimpia Bucureşti, Voinţa Bucureşti, Rapid Bucureşti, Electromureş Romgaz Tg Mureş, Compet Petrolul Ploieşti, iar din anul 2020 activează şi în cadrul Clubului Rapid Bucureşti. 
În anul 2005 a absolvit Şcoala Naţională  de Antrenori devenind Antrenor  popice.
Doamna Dogaru Viorica Luminiţa a absolvit  în anul 2012 Facultatea de Educaţie Fizică şi Sport din cadrul Universităţii Spiru Haret dobândit calificarea Profesor de educaţie fizică şi sport.   Palmaresul sportiv al doamnei Dogaru Viorica Luminiţa este menţionat în anexa la CV-ul personal. În anul 2022  a făcut parte din lotul României care a participat la Campionatul Mondial de individual și tandem, ce a avut loc la Elva, în Estonia, unde a realizat cel mai bun rezultat pentru România, câștigând titlul mondial la combinat (clasic și sprint), stabilind un nou record mondial. Prin activitatea sa sportivă şi prin rezultatele obţinute în marile competiţii, în urma cărora a urcat pe podiumul de premiere, doamna Dogaru Viorica Luminiţa  a făcut ca Imnul naţional al României să fie intonat în mod repetat. 
Acordarea  Titlului de cetăţean de onoare al orașului Boldești-Scăeni constituie o recunoaşterea a activităţii sportive şi a rezultatelor deosebite obţinute, iar potrivit prevederilor din Statutul  oraşului, aceasta are următoarele drepturi specifice:
a) dreptul de a lua cuvântul în şedinţele Consiliului Local al oraşului Boldeşti-Scăeni, la dezbaterea materialelor care privesc întreaga comunitate;
b) dreptul de a participa la toate manifestările desfăşurate sub patronajul Consiliului Local al Oraşului Boldeşti-Scăeni sau în care acesta este coorganizator;
c) dreptul de a călători gratuit pe toate mijloacele de transport în comun din oraşul Boldeşti-Scăeni;
d) dreptul de a participa gratuit la toate manifestările cultural-sportive organizate de instituţiile aflate în subordinea consiliului local;
e) alte drepturi stabilite prin regulamentul de organizare şi funcţionare al Consiliului Local al oraşului Boldeşti-Scăeni.
Prin acordarea Titlului de Cetăţean de Onoare al Oraşului Boldeşti-Scăeni şi a brevetului, consiliul local recunoaşte meritele doamnei Dogaru Viorica Luminiţa în activitatea sportivă la nivel local, judeţean, naţional şi mondial.
	Faţă de cele mai sus prezentate, propunem aprobarea Proiectului de hotărâre privind acordarea Titlului de „Cetăţean de onoare” al oraşului Boldeşti-Scăeni doamnei Dogaru Viorica Luminiţa pentru rezultate deosebite obţinute în competiţii sportive internaţionale.
În speranţa aprobării, vă mulţumim anticipat !

   PRIMAR,                                                          VICEPRIMAR,
BUCUROIU CONSTANTIN                                  DINCĂ FLORIN IONUŢ

